Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποίησης της οδηγίας 95/50/EΚ σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

A. Γενικά στοιχεία

Σημερινό καθεστώς

Με την οδηγία 94/55/EΚ του Συμβουλίου της 21ης Νοεμβρίου 1994 για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων θεσπίστηκαν οι ενιαίοι κανόνες για τη μεταφορά των επικίνδυνων εμπορευμάτων μεταξύ των κρατών μελών και για τις εθνικές μεταφορές που εκτελούνται στο έδαφος των κρατών μελών.

Στο παράρτημα Α της οδηγίας 94/55/EΚ απαριθμούνται τα επικίνδυνα εμπορεύματα που επιτρέπεται να μεταφέρονται οδικώς και ορίζονται οι κανόνες για τη συσκευασία, την επισήμανση και την περιγραφή των εμπορευμάτων στα αντίστοιχα μεταφορικά έγγραφα. Στο παράρτημα Β ορίζονται οι κανόνες για τα οχήματα και τις μεταφορικές δραστηριότητες.

Στο πλαίσιο των διατάξεων της οδηγίας 94/55/EΚ και για να βελτιωθεί το επίπεδο ασφαλείας κατά τη μεταφορά των επικίνδυνων εμπορευμάτων, αλλά και να διασφαλιστεί το επαρκές επίπεδο ελέγχων οι οποίοι θα διενεργούνται με εναρμονισμένο τρόπο, το Συμβούλιο ενέκρινε στις 6 Οκτωβρίου 1995 την οδηγία 95/50/EΚ σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων. Η οδηγία τέθηκε σε ισχύ στις 17 Οκτωβρίου 1995 και τα κράτη μέλη όφειλαν να συμμορφωθούν με τις διατάξεις της μέχρι την 1η Ιανουαρίου 1997. Στην οδηγία αυτή περιλαμβάνεται ο εναρμονισμένος κατάλογος σημείων ελέγχου που πρέπει να χρησιμοποιούνται από τα κράτη μέλη, καθώς και ο εναρμονισμένος κατάλογος των παραβάσεων.

Τα παραρτήματα της εν λόγω οδηγίας σχετίζονται με τα παραρτήματα της οδηγίας 94/55/EΚ, κατά τρόπο ώστε οι προσαρμογές στην επιστημονική και τεχνική πρόοδο των παραρτημάτων της οδηγίας 94/55/EΚ να είναι σε θέση να επηρεάσουν τα παραρτήματα της οδηγίας 95/50/EΚ.

Η προσαρμογή στην επιστημονική και τεχνική πρόοδο της οδηγίας 94/55/EΚ επέρχεται κατ' εφαρμογή της διαδικασίας των επιτροπών. Προς το παρόν, δεν έχει προβλεφθεί η εφαρμογή της διαδικασίας των επιτροπών στο πλαίσιο της οδηγίας 95/50/EΚ.

Συνέπεια αυτού είναι να ανακύπτουν δύο προβλήματα.

Κατά πρώτο λόγο, είναι αναγκαία η τροποποίηση του παραρτήματος Ι της οδηγίας 95/50/EΚ ούτως ώστε να ληφθούν υπόψη οι πλέον πρόσφατες προσαρμογές της οδηγίας 94/55/EΚ στην τεχνική πρόοδο.

Κατά δεύτερο λόγο, στην οδηγία 95/50/EΚ θα χρειαζόταν η εφαρμογή μιας ανάλογης διαδικασίας του τύπου των επιτροπών, με τη διαδικασία που εφαρμόζεται ήδη στο πλαίσιο της οδηγίας 94/55/EΚ, για να διασφαλιστεί η ύπαρξη συνοχής κατά τις μελλοντικές αναπροσαρμογές στην επιστημονική και τεχνική πρόοδο των δύο αλληλοσυνδεδεμένων οδηγιών.

B. Αιτιολόγηση της κοινοτικής δράσης

I. Επικουρικότητα

(α) Ποιοί είναι οι αντικειμενικοί στόχοι της σχεδιαζόμενης δράσης σε συνάρτηση με τις υποχρεώσεις της Κοινότητας;

Αρχικός αντικειμενικός στόχος της παρούσας τροποποίησης της οδηγίας 95/50/EΚ είναι η τροποποίηση του παραρτήματος Ι, ούτως ώστε να ληφθούν υπόψη οι διατάξεις της οδηγίας 47/1999/EΚ της 21ης Μαΐου 1999 κατά την αναπροσαρμογή, για δεύτερη φορά, στην τεχνική πρόοδο των διατάξεων της οδηγίας 94/55/EΚ του Συμβουλίου για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων.

Ο στόχος που επιδιώκεται κατά δεύτερο λόγο είναι να εφαρμοστεί μια αποτελεσματική διαδικασία κατά την τροποποίηση των παραρτημάτων της οδηγίας 95/50/EΚ, για να ληφθούν ιδίως υπόψη οι τροποποιήσεις που έχουν επέλθει στην οδηγία - πλαίσιο 94/55/EΚ. Το καθήκον αυτό προέχει για την Κοινότητα για να διασφαλιστεί η συνοχή των διατάξεων της νομοθεσίας της, όπως π.χ. μεταξύ των διατάξεων της οδηγίας - πλαισίου 94/55/EΚ και των αντίστοιχων διατάξεων που καθορίζονται στα παραρτήματα της οδηγίας 95/50/EΚ.

(β) Τελεί η σχεδιαζόμενη δράση σε συνάρτηση με τις αποκλειστικές αρμοδιότητες της Κοινότητας ή με τις επιμεριζόμενες με τα κράτη μέλη αρμοδιότητες;

Με τις επιμεριζόμενες αρμοδιότητες του άρθρου 71 παράγραφος 1 στοιχείο γ)

(γ) Ποιά είναι η κοινοτική διάσταση του προβλήματος (για παράδειγμα, πόσα κράτη μέλη ενέχονται στο πρόβλημα και ποιά είναι η μέχρι σήμερα διαγραφόμενη λύση);

Η οδηγία 95/50/EΚ απευθύνεται σε όλα τα κράτη μέλη.

(δ) Ποιά λύση εμφανίζεται ότι είναι η αποτελεσματικότερη σε σύγκριση μεταξύ των κοινοτικών μέτρων και των αντίστοιχων μέτρων του κράτους μέλους;

Η κοινοτική νομοθεσία υπάρχει ήδη. Κατά συνέπεια, η τροποποίηση της κοινοτικής νομοθεσίας αποτελεί τη μόνη αποτελεσματική οδό.

(ε) Ποιά είναι η ειδικότερη αξία της σχεδιαζόμενης κοινοτικής δράσης και ποιό κόστος θα συνεπαγόταν η αντίστοιχη αδράνεια;

Η αδράνεια σε συνάρτηση με τον πρώτο στόχο θα συνεπαγόταν την έλλειψη της συνοχής μεταξύ των διαφόρων σκελών της κοινοτικής νομοθεσίας.

Η αδράνεια σε συνάρτηση με το δεύτερο στόχο θα συνεπαγόταν τον ετεροχρονισμό των ανάλογων αλλαγών στις συναφείς διατάξεις της κοινοτικής νομοθεσίας και θα υποχρέωνε τα κράτη μέλη να τροποποιήσουν τις διατάξεις της εθνικής τους νομοθεσίας με την ένταξη ανάλογων αλλαγών σε διάφορα σκέλη της νομοθεσίας τους σε μια δεδομένη χρονική στιγμή, αντί της ταυτόχρονης επέλευσης των μεταβολών, με αποτέλεσμα να προκύψουν πρόσθετες δαπάνες για τα κράτη μέλη και τη βιομηχανία. Η ειδικότερη αξία των κοινοτικών μέτρων συνίσταται στο ότι αποφεύγονται οι άσκοπες δαπάνες.

(στ) Ποιές είναι οι μορφές δράσης που έχει στη διάθεσή της η Κοινότητα (διατύπωση συστάσεων, παροχή χρηματοδοτικής στήριξης, ρύθμιση των θεμάτων, αμοιβαία αναγνώριση κ.ο.κ.);

Η τροποποίηση της οδηγίας αποτελεί τον μόνο τρόπο επίλυσης των προβλημάτων που συνδέονται με την εφαρμογή ορισμένων διατάξεων της ισχύουσας οδηγίας.

(ζ) Είναι απαραίτητη η θέσπιση ενιαίου κανονισμού ή επαρκεί η έκδοση οδηγίας στην οποία θα καθορίζονται οι γενικότεροι στόχοι, με αποτέλεσμα να αφήνεται η αντίστοιχη εφαρμογή στα κράτη μέλη;

Η τροποποίηση της οδηγίας επαρκεί για την επίλυση των προβλημάτων που συνδέονται με την εφαρμογή ορισμένων διατάξεων της οδηγίας.

II. Εναρμόνιση των συγκεκριμένων όρων

Η τροποποίηση της οδηγίας 95/50/EΚ δεν συνεπάγεται την τροποποίηση του επιπέδου εναρμόνισης που έχει καθιερωθεί στην Κοινότητα για την οδική μεταφορά επικίνδυνων εμπορευμάτων.

III. Συνοχή με τις άλλες κοινοτικές πολιτικές

Η τροποποίηση της οδηγίας 95/50/EΚ δεν έχει κανένα αντίκτυπο στις άλλες κοινοτικές πολιτικές.

Γ. Στόχος της πρότασης

Στόχος της παρούσας πρότασης τροποποίησης της οδηγίας 95/50/EΚ είναι η διευθέτηση δύο προβλημάτων που αναλύθηκαν προηγουμένως στο σημείο Α. Γενικά σημεία.

Η επίλυση του πρώτου προβλήματος συνεπάγεται την τροποποίηση του παραρτήματος Ι της οδηγίας, επειδή ορισμένες πτυχές της δεν συμβιβάζονται πλέον με την οδηγία 94/55/EΚ, όπως αυτή τροποποιήθηκε τελευταία.

Η επίλυση του δεύτερου προβλήματος συνεπάγεται την καθιέρωση της διαδικασίας των επιτροπών, σε ό,τι αφορά τις μελλοντικές τροποποιήσεις των παραρτημάτων.

Με την πρόταση αυτή επιδιώκεται η διασφάλιση της συνοχής μεταξύ των παραρτημάτων της οδηγίας 94/55/EΚ και της οδηγίας 95/50/EΚ.

Δ. Περιεχόμενο της πρότασης

Στο άρθρο 1 καθορίζονται οι προτεινόμενες τροποποιήσεις της οδηγίας 95/50/EΚ.

Με την παράγραφο 1 εντάσσονται τα νέα άρθρα 9α και 9β, με τα οποία θεσπίζεται η διαδικασία προσαρμογής των παραρτημάτων της οδηγίας 95/50/EΚ στην επιστημονική και τεχνική πρόοδο. Στη διαδικασία αυτή εντάσσεται και η επιτροπή για τη μεταφορά των επικίνδυνων εμπορευμάτων η οποία συγκροτείται βάσει του άρθρου 9 της οδηγίας 94/55/EΚ. Η επιτροπή αυτή αποτελεί ρυθμιστική επιτροπή, σύμφωνα με όσα ορίζονται στο άρθρο 5 της απόφασης 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

Με την παράγραφο 2 τροποποιείται το παράρτημα Ι ως εξής:

Με το σημείο (α) τροποποιείται το σημείο 13, με την αντικατάσταση του χωρίου "Αργή μάζα επικινδύνου εμπορεύματος ανά μεταφορική μονάδα" από το χωρίο "Συνολική ποσότητα επικίνδυνων εμπορευμάτων ανά μεταφορική μονάδα".

Με το σημείο (β) τροποποιείται ο αριθμός 15 με την αντικατάσταση του χωρίου "συστοιχία δοχείου" από το χωρίο "όχημα μεταφοράς συστοιχιών".

Με το σημείο (γ) τροποποιείται ο αριθμός 32 με την αντικατάσταση του χωρίου "εργαλειοθήκη για πρόχειρες επιδιορθώσεις" από το χωρίο "ένας φανός χειρός για κάθε μέλος του πληρώματος του οχήματος".

Με το σημείο (δ) τροποποιείται ο αριθμός 34 με την αντικατάσταση του χωρίου "δύο φανοί χρώματος πορτοκαλί" από το χωρίο "δύο αυτοτελή ανεξάρτητα προειδοποιητικά σήματα".

Με το σημείο (ε) τροποποιείται ο αριθμός 36 με την αντικατάσταση του χωρίου "προσωπικός εξοπλισμός προστασίας του οδηγού" από το χωρίο "έναν κατάλληλο προειδοποιητικό επενδύτη ή προειδοποιητική ενδυμασία για κάθε μέλος του πληρώματος του οχήματος".

Τα άρθρα 2, 3 και 4 περιέχουν διατάξεις σχετικά με τη μεταφορά των διατάξεων από τα κράτη μέλη στο εθνικό τους δίκαιο και την έναρξη ισχύος της παρούσας πράξης με την οποία τροποποιείται η οδηγία 95/50/EΚ.

2000/0044 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποίησης της οδηγίας 95/50/EΚ σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων (Κείμενο που παρουσιάζει ενδιαφέρον για τον EOX)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 71,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

τη γνώμη της Επιτροπής των Περιφερειών [3],

[3] ΕΕ C

Αποφασίζοντας σύμφωνα με τη διαδικασία του άρθρου 251 της Συνθήκης [4],

[4] ΕΕ C

Εκτιμώντας τα εξής:

(1) Με την οδηγία 94/55/EΚ του Συμβουλίου της 21ης Νοεμβρίου 1994 για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων [5] καθορίστηκαν οι ενιαίοι κανόνες για τη μεταφορά των επικίνδυνων εμπορευμάτων στην Κοινότητα.

[5] ΕΕ L 319, 12.12.1994, σ. 7.

(2) Τα παραρτήματα της οδηγίας 95/50/EΚ του Συμβουλίου της 6ης Οκτωβρίου 1995 σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων [6] είναι συναφή με τα παραρτήματα της οδηγίας 94/55/EΚ. Η προσαρμογή των παραρτημάτων της οδηγίας 94/55/EΚ στην επιστημονική και τεχνική πρόοδο ενδέχεται να έχει αντίκτυπο στα παραρτήματα της οδηγίας 95/50/EΚ.

[6] ΕΕ L 249, 17.10.1995, σ. 35.

(3) Η προσαρμογή στην επιστημονική και τεχνική πρόοδο των παραρτημάτων της οδηγίας 94/55/EΚ συντελέστηκε κατ' εφαρμογή της διαδικασίας των επιτροπών.

(4) Πρέπει να υπάρχει η δυνατότητα ταχείας προσαρμογής των παραρτημάτων της οδηγίας 95/50/EΚ στην επιστημονική και τεχνική πρόοδο. Προς το σκοπό αυτό, αλλά και για τους σκοπούς της παρούσας οδηγίας, είναι αναγκαίο να συσταθεί η σχετική επιτροπή.

(5) Εφόσον τα μέτρα που απαιτούνται για την εφαρμογή των διατάξεων της παρούσας οδηγίας αποτελούν μέτρα γενικής εμβελείας, κατά την έννοια του άρθρου 2 της απόφασης 1999/468/EΚ του Συμβουλίου της 28 Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7], πρέπει να εγκρίνονται με βάση τη διαδικασία των ρυθμιστικών επιτροπών που προβλέπεται στο άρθρο 5 της εν λόγω απόφασης.

[7] ΕΕ L 184, 17.7.1999, σ. 23.

(6) Το παράρτημα I της οδηγίας 95/50/EΚ θα πρέπει να τροποποιηθεί, ούτως ώστε να ληφθεί υπόψη η οδηγία 1999/47/EΚ της Επιτροπής της 21ης Μαΐου 1999 περί προσαρμογής, για δεύτερη φορά, στην τεχνική πρόοδο της οδηγίας 94/55/EΚ του Συμβουλίου για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων [8].

[8] ΕΕ L 169, 5.7.1999, σ. 1.

(7) Θα πρέπει ως εκ τούτου να τροποποιηθεί ανάλογα η οδηγία 95/50/EΚ.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

’ρθρο 1

Η οδηγία 95/50/EΚ τροποποιείται βάσει της παρούσας οδηγίας ως εξής:

1. Εντάσσονται τα ακόλουθα άρθρα:

"’ρθρο 9α

Οι τροποποιήσεις που είναι αναγκαίες για την προσαρμογή των παραρτημάτων στην επιστημονική και τεχνική πρόοδο στους τομείς που καλύπτονται από την παρούσα οδηγία και ιδίως για να λαμβάνονται υπόψη οι τροποποιήσεις της οδηγίας 94/55/EΚ, εγκρίνονται με βάση τη διαδικασία που καθορίζεται στο άρθρο 9β.

’ρθρο 9β

1. Η Επιτροπή επικουρείται από την επιτροπή για την μεταφορά επικίνδυνων εμπορευμάτων, η οποία ιδρύεται βάσει του άρθρου 9 της οδηγίας 94/55/EΚ [9], την οποία συγκροτούν αντιπρόσωποι των κρατών μελών και της οποίας προεδρεύει αντιπρόσωπος της Επιτροπής.

[9] ΕΕ L 319, 12.12.1994, σ. 7.

2. 1/4που γίνεται παραπομπή στις διατάξεις της παρούσας παραγράφου, θα εφαρμόζεται η διαδικασία της κανονιστικής επιτροπής η οποία καθορίζεται στο άρθρο 5 της απόφασης 1999/468/EΚ, σύμφωνα με όσα ορίζονται στο άρθρο 7, παράγραφος 3 και στο άρθρο 8 της απόφασης αυτής.

3. Η προθεσμία που προβλέπεται στο άρθρο 5 παράγραφος 6 της απόφασης 1999/468/EΚ ανέρχεται σε τρεις μήνες.

2. Το παράρτημα Ι τροποποιείται ως εξής:

(α) Στο σημείο 13 το χωρίο "αργή μάζα επικινδύνου εμπορεύματος ανά μεταφορική μονάδα" αντικαθίσταται από το χωρίο "συνολική ποσότητα επικίνδυνων εμπορευμάτων ανά μεταφορική μονάδα".

(β) Στο σημείο 15 το χωρίο "συστοιχία δοχείων" αντικαθίσταται από το χωρίο "όχημα μεταφοράς συστοιχιών".

(γ) Στο σημείο 32 το χωρίο "εργαλειοθήκη για πρόχειρες επιδιορθώσεις" αντικαθίσταται από το χωρίο "ένας φανός χειρός για κάθε μέλος του πληρώματος του οχήματος".

(δ) Στο σημείο 34 το χωρίο "δύο φανοί χρώματος πορτοκαλί αντικαθίσταται από το χωρίο "δύο αυτοτελή ανεξάρτητα προειδοποιητικά σήματα".

(ε) Στο σημείο 36 το χωρίο "εξοπλισμοί προσωπικής προστασίας του οδηγού" αντικαθίσταται από το χωρίο "ένας κατάλληλος προειδοποιητικός επενδύτης ή προειδοποιητική ενδυμασία για κάθε μέλος του πληρώματος του οχήματος".

’ρθρο 2

1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία πριν από την ... [10]. Ενημερώνουν αμέσως την Επιτροπή.

[10] Πριν από την παρέλευση 6 μηνών από την ημερομηνία έναρξης ισχύος της παρούσας οδηγίας.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από μια τέτοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής θεσπίζονται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των κυριοτέρων διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

’ρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

’ρθρο 4

Η παρούσα οδηγία απευθύνεται στα κράτη μέλη

Έγινε στις Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος